靖每參議，恂恂似不能言，以沈厚稱。時遣使十六道巡察風俗，以靖為畿內道大使，會足疾，懇乞骸骨。帝遣中書侍郎岑文本諭旨曰：「自古富貴而知止者蓋少，雖疾頓憊，猶力于進。公今引大體，朕深嘉之。欲成公美，為一代法，不可不聽。」乃授檢校特進，就第，賜物段千，尚乘馬二，祿賜、國官、府佐皆勿廢。若疾少閒，三日一至門下中書平章政事。加賜靈壽杖。